Na temelju članka 26. Zakona o radu (NN 93/14, 127/17, 98/19, 151/22, 46/23, 64/23) te članka 19., stavka 1., točke 8. i članaka 95., stavka 4. Statuta Sveučilišta u Zagrebu Prirodoslovno-matematičkog fakulteta, KLASA: 007-02/23-01/19, URBROJ: 251-58-10203-23-2 od 3. srpnja 2023. (dalje: Statut), a u vezi Pravilnika o mjerilima i načinu korištenja namjenskih prihoda proračunskih korisnika iz nadležnosti Ministarstva znanosti, obrazovanja i mladih (NN 79/24) i Pravilnika o mjerilima i načinu korištenja nenamjenskih donacija i vlastitih prihoda proračunskih korisnika iz nadležnosti Ministarstva znanosti, obrazovanja i mladih (NN 79/24), na prijedlog Fakultetskog kolegija utvrđenog na sjednici X.X.2024., nakon prethodnog savjetovanja sa sindikalnim povjerenicima PMF-a koji su preuzeli prava i obveze radničkog vijeća te provedenog javnog savjetovanja, dekan Sveučilišta u Zagrebu Prirodoslovno-matematičkog fakulteta donio je sljedeći

**PRAVILNIK**

**O UVEĆANJU PLAĆA I DRUGIM OBLICIMA NAGRAĐIVANJA RADNIKA SVEUČILIŠTA U ZAGREBU PRIRODOSLOVNO-MATEMATIČKOG FAKULTETA**

**1. UVODNE ODREDBE**

**Predmet uređenja**

**Članak 1.**

Ovaj Pravilnik o uvećanju plaća i drugim oblicima nagrađivanja radnika Sveučilišta u Zagrebu Prirodoslovno-matematičkog fakulteta (dalje: Pravilnik) je poseban pravilnik o radu Sveučilišta u Zagrebu Prirodoslovno-matematičkog fakulteta (dalje: PMF), kojim se uređuju uvjeti i postupak isplate uvećanja plaća na temelju radne uspješnosti te drugih oblika nagrađivanja radnika PMF-a iz vlastitih ili namjenskih prihoda.

**Definicije**

**Članak 2.**

2.1. Pojedini pojmovi, u smislu ovoga Pravilnika, imaju sljedeće značenje:

- „vlastiti prihodi“, „plaćanje rada zaposlenika ili radnog mjesta koji izravno sudjeluju u ostvarenju vlastitih prihoda“ i „uvećanje plaće zaposlenicima koji izravno ili neizravno sudjeluju u ostvarenju vlastitih prihoda“ u smislu ovoga Pravilnika imaju jednako značenje kao pojmovi korišteni u Pravilniku o mjerilima i načinu korištenja nenamjenskih donacija i vlastitih prihoda proračunskih korisnika iz nadležnosti Ministarstva znanosti, obrazovanja i mladih (NN 79/24) odnosno svih njegovih kasnijih izmjena i dopuna;

- “namjenski prihodi”, „unaprjeđenje znanstvene djelatnosti“, “plaćanje rada zaposlenika ili radnog mjesta koji izravno sudjeluju u realizaciji aktivnosti unaprjeđenja djelatnosti visokog obrazovanja i znanstvene djelatnosti“ i „uvećanje plaće zaposlenicima koji izravno ili neizravno sudjeluju u realizaciji aktivnosti unaprjeđenja djelatnosti visokog obrazovanja i znanstvene djelatnosti“ u smislu ovoga Pravilnika imaju jednako značenje kao pojmovi korišteni u Pravilniku o mjerilima i načinu korištenja namjenskih prihoda proračunskih korisnika iz nadležnosti Ministarstva znanosti, obrazovanja i mladih (NN 79/24) odnosno svih njegovih kasnijih izmjena i dopuna;

*-* „projekt*“* predstavlja nacionalni, europski ili drugi međunarodni projekt, financiran iz sredstava Državnog proračuna, fondova EU, nacionalnih ili međunarodnih fondova, zaklada i ustanova ili drugih izvora financiranja u Hrvatskoj i inozemstvu, čiji je primarni cilj znanstvenoistraživačka ili stručna djelatnost;.

- „raspoloživa financijska sredstva*“* su slobodna novčana sredstva na kartici vlastitih ili namjenskih prihoda PMF-a ili fakultetskog odsjeka odakle se namjeravaju isplatiti uvećanja plaća i druge nagrade, čiji iznos je pozitivan, a u skladu s mjerilima i načinom raspodjele prihoda PMF-a utvrđenih općim aktom PMF-a;

*-* „radnik*“*  je osoba koja s PMF-om ima sklopljen ugovor o radu.

2.2. Uvećanja plaća i nagrade radnicima čine dodatna davanja koja PMF može isplatiti radnicima prema kriterijima iz ovoga Pravilnika u skladu s propisima iz radnog i poreznog prava. Uvećanja plaća i nagrade radnicima su nagrade za radne rezultate i povećani angažman radnika ostvarene prema kriterijima iz ovoga Pravilnika te kao takve ne predstavljaju naknadu za rad i ne ulaze u izračun prosjeka plaće za naknadu plaće.

2.3. Izrazi koji se koriste u ovome Pravilniku, a imaju rodno značenje odnose se jednako na osobe muškog i ženskog spola.

**2. UVEĆANJA PLAĆA**

**Uvjeti za isplatu uvećanja plaća**

**Članak 3.**

3.1. Uvećanje plaće predstavlja nagradu za izvrsne radne rezultate odnosno za povećani angažman radnika, koja se može isplatiti radniku koji izravno ili neizravno sudjeluje u ostvarivanju vlastitih ili namjenskih prihoda odnosno koji izravno ili neizravno sudjeluje u realizaciji aktivnosti unaprjeđenja djelatnosti visokog obrazovanja PMF-a i znanstvene djelatnosti PMF-a, a u skladu s kriterijima iz ovoga Pravilnika.

3.2. Osnovni kriteriji za ocjenu je li radnik ostvario izvrsne radne rezultate odnosno povećani angažman propisane su u članku 4. Pravilnika.

3.3. Uvećanja plaće se mogu isplatiti neposredno nakon izvršenog posla ili veće cjeline izvršenog posla, koji predstavlja osnovni kriterij temeljem kojeg se odobrava isplata, a uvećanja plaće koja se isplaćuju iz raspoloživih sredstava projekta ili temeljem rada na dodatnim poslovima tek nakon što sredstva budu stavljena na raspolaganje PMF-u radi isplate, odnosno tek kada PMF-u budu izvršene isplate za obavljene poslove i usluge.

3.4. Uvjet za isplatu uvećanja plaće je da na kartici s koje se isplaćuju sredstva postoje raspoloživa financijska sredstva.

3.5. Radniku se ne može dva puta isplatiti uvećanje plaće za isti radni rezultat obavljen tijekom istog razdoblja, a na temelju različitih osnovnih kriterija iz članka 4. Pravilnika.

3.6. Uvećanja plaće se ne mogu isplatiti radniku za razdoblje privremene odsutnosti s rada ili korištenja godišnjeg odmora ili slobodne studijske godine, osim ako se uvećanje plaće ne isplaćuje zbog okolnosti prije navedenih razdoblja, odnosno uvećanje plaće se ne mogu isplatiti radniku za obavljanje istih poslova za koje mu je odobreno obavljanje prekovremenog rada. Ako je radniku određeno uvećanje plaće zbog kontinuiranog angažmana do čijeg prestanka dođe zbog privremene nesposobnosti radnika za rad u trajanju dužem od mjesec dana, odluka o uvećanju plaće će se ukinuti.

**Članak 4.**

4.1. Radniku zaposlenom na znanstveno-nastavnom, nastavnom, suradničkom ili stručnom radnom mjestu može se odobriti isplata uvećanja plaće za:

1. organiziranje i pribavljanje projekta, čija sredstva su stavljena PMF-u na raspolaganje ili u pogledu kojih PMF ima slobodu raspolaganja pa ih može upotrijebiti za isplatu uvećanja plaća;
2. doprinos kojim je radnik pridonio većem ugledu PMF-a odnosno kojim je radnik u svom znanstveno-istraživačkom području došao do rezultata koji su od značajne važnosti za cjelokupnu društvenu zajednicu, a koji se može procijeniti na temelju objektivnih pokazatelja;
3. pozitivni financijski učinak za PMF do kojeg je došlo na inicijativu radnika za kojeg se predlaže isplata uvećanja plaće.

4.2. Radniku zaposlenom na administrativnim, stručnim, tehničkim, pomoćnim i drugim radnim mjestima može se odobriti isplata uvećanja plaće za:

1. natprosječnu kvalitetu obavljenih poslova, iz kojih proizlazi stručnost, samostalnost i kreativnost u obavljanju poslova, a koji poslovi su od osobitog značaja za PMF;
2. uspješno i pravodobno rješavanje iznimno složenog posla;
3. doprinos kojim je pridonio većem ugledu PMF, a koji se može procijeniti na temelju objektivnih kriterija.

4.3. Radniku se može odobriti isplata uvećanja plaće zbog povećanog angažmana:

i. zamjene nekih poslova odsutnog radnika, uz redovito obavljanje poslova svog radnog mjesta u neprekinutnom razdoblju u pravilu od najmanje 15 dana;

ii. povećanog opsega posla uslijed drugih objektivnih okolnosti u neprekinutom trajanju u pravilu najmanje 15 dana;

iii. dodatnog angažmana kada radnik izravno ili neizravno sudjeluje u ostvarenju vlastitih prihoda ili unapređenja djelatnosti visokog obrazovanja ili znanstvene djelatnosti Fakulteta;

iv. drugih opravdanih slučajeva uslijed povećanog angažmana radnika i drugih okolnosti (dodatna složenost poslova, povećana razina odgovornosti, iznimno efikasnosti u obavljanju posla, osposobljenost radnika za obavljanje određenog posla i sl.) izvan kriterija prema kojima radnik ostvaruje dodatke na plaću i uvećanja plaće prema odredbama kolektivnih ugovora i drugih propisa.

**Visina i načini isplate uvećanja plaće**

**Članak 5.**

5.1. Radniku se može odobriti uvećanje plaće koje ne smije premašiti 30 % mjesečne osnovne bruto I plaće radnika. Iznimno, uvećanje plaće za duže razdoblje može se isplatiti u većem iznosu, a koji ne smije premašiti 30% mjesečne osnovne bruto I plaće radnika kada se iznos podijeli s brojem mjeseci tijekom kojih se odvijao rad koji je razlog za isplatu uvećanja.

5.2. Radniku se isplata uvećanja plaće prema kriterijima iz članka 4.1. i 4.2. može odobriti u pravilu jednokratno. Iznimno, višekratna isplata uvećanja plaće prema kriterijima iz članka 4.1. i 4.2. dopuštena je za vrijeme trajanja višegodišnjeg projekta radniku koji u dijelu radnog vremena radi na projektu, nakon pozitivne evaluacije provedbenog razdoblja projekta.

5.3. Zbog okolnosti iz članka 4.3. ovog Pravilnika koje podrazumijevaju kontinuirani angažman radnika u obavljanju nekog posla radniku zaposlenom na znanstveno-nastavnom, nastavnom, suradničkom, stručnom, administrativnom, tehničkom ili pomoćnom radnom mjestu tijekom duljeg razdoblja, radniku se može odobriti isplata uvećanja plaće za vrijeme trajanja tih okolnosti, a najdulje u trajanju 2 godine.

**Prijedlog za isplatu uvećanja plaće**

**Članak 6.**

6.1. Prijedlog za isplatu uvećanja plaće radniku iz sredstava pojedinog fakultetskog odsjeka podnosi odsječki kolegij. Ako se predlaže isplata uvećanja plaće iz projektnih sredstava, prijedlog se podnosi uz supotpis voditelja projekta.

6.2. Prijedlog za isplatu uvećanja plaće radniku iz sredstava Službe dekanata podnosi Fakultetski kolegij. Ako se predlaže isplata uvećanja plaće iz projektnih sredstava koja su na raspolaganju odsjeka ili voditelja projekta, prijedlog se podnosi uz supotpis voditelja projekta te pročelnika odsjeka na kojem se projekt odvija.

6.3. Potpisnici prijedloga za uvećanje plaće svojim potpisom potvrđuju da je radnik izvršio poslove na temelju kojih se traži isplata uvećanja po jednom od osnovnih kriterija iz članaka 4. Pravilnika te da postoje raspoloživa sredstva za isplatu.

**Članak 7.**

7.1. O isplati uvećanja plaće iz sredstva pojedinog fakultetskog odsjeka odlučuje pročelnik u skladu s ovlastima iz Statuta. Odluku pročelnika o isplati uvećanja plaće potvrđuje dekan, a odluka se dostavlja radniku i izvršava nakon što nadležne ustrojstvene jedinice potvrde ispravnost odluke u skladu s člankom 8. Pravilnika.

7.2. O isplati uvećanja plaće iz sredstava Službe dekanata odnosno prodekanima odlučuje dekan u skladu s ovlastima iz Statuta. O isplati uvećanja plaće dekanu odlučuje Fakultetski kolegij. Odluka se dostavlja radniku i izvršava nakon što nadležne ustrojstvene jedinice potvrde ispravnost odluke u skladu s člankom 8. Pravilnika.

**Članak 8.**

8.1. Ustrojstvena jedinica Fakulteta nadležna za kadrovske poslove potvrđuje formalnu ispravnost odluke u skladu s odredbama ovog Pravilnika.

8.2. Ustrojstvena jedinica Fakulteta nadležna za računovodstvo i financije potvrđuje da je kartica navedena u odluci prihvatljiva za namjeravanu isplatu odnosno da postoje raspoloživa financijska sredstva te da je iznos uvećanja plaće u skladu s odredbama ovog Pravilnika.

8.3. Po potrebi, ako je namjeravana isplata vezana uz projekt, ustrojstvena jedinica nadležna za projekte potvrđuje prihvatljivost namjeravane isplate.

**3. NAGRADA ZA SUDJELOVANJE NA NATJEČAJIMA ZA PROJEKTE**

**Članak 9.**

9.1. Nagrada za sudjelovanje na natječajima za projekte predstavlja stimulativnu novčanu nagradu kao potporu istraživanju znanstveniku zaposlenom na PMF-u koji je prijavitelj projekta.

9.2. Kriteriji za dodjelu Nagrada za sudjelovanje na natječajima za projekte su:

- za projektne prijedloge u okviru programa Europskog istraživačkog vijeća (dalje: ERC): sudjelovanje u završnom krugu vrednovanja i pozitivan evaluacijski izvještaj uz dodijeljene ocjene A ili B, a projektni prijedlog nije odabran za financiranje,

- za projektne prijedloge u okviru programa Obzor 2020 ili drugog jednakovrijednog međunarodnog ili nacionalnog programa ili natječaja: sudjelovanje u završnom krugu vrednovanja i pozitivan evaluacijski izvještaj uz dodijeljene izvrsne ocjene, a projektni prijedlog nije odabran za financiranje.

9.3. PMF svake godine može dodijeliti Nagradu za sudjelovanje na natječajima za projekte iz sredstava institucionalnog financiranja znanosti ako se radi o raspoloživim financijskim sredstvima.

9.4. Nagrada za sudjelovanje na natječajima za projekte u okviru programa ERC iznosi:

- 4.000,00 EUR za svaku godinu trajanja projekta kako je bilo navedeno u evaluiranom projektnom prijedlogu, a najdulje za razdoblje 5 godina, za projektne prijedloge iz stavka 2., podstavka 1. ovog članka kojima je dodijeljena ocjena A,

- 4.000,00 EUR za projektne prijedloge iz stavka 2., podstavka 1. ovog članka kojima je dodijeljena ocjena B.

9.5. Visina iznosa nagrade za sudjelovanje na natječajima za projekte za projektne prijedloge iz stavka 2., podstavka 2. ovog članka određuje se u natječaju iz članka 10., stavka 1. ovog Pravilnika.

9.6. Dodijeljeni godišnji iznos nagrade iz stavka 4., podstavka 1. ovog članka doznačuje se na posebnu financijsku karticu jednom godišnje. Dodijeljeni iznos nagrade iz stavka 4., podstavka 2. te stavka 5. ovog članka doznačuje se jednokratno na posebnu financijsku karticu.

9.7. Dodijeljeni iznos nagrade znanstvenik može koristiti za financiranje provedbe projektnih aktivnosti iz pozitivno evaluiranog projektnog prijedloga iz stavka 2. ovog članka (troškovi istraživanja, materijalni troškovi, troškovi mobilnosti – dolazne i/ili odlazne i dr.).

 **Članak 10.**

10.1. Dekan, na prijedlog Fakultetskog kolegija, raspisuje natječaj za dodjelu Nagrade za sudjelovanje na natječajima za projekte, čije trajanje ne može biti dulje od 60 dana od dana raspisivanja natječaja. U natječaju se određuje broj nagrada koje se dodjeljuju.

10.2. Prijavu na natječaj podnose znanstvenici iz članka 9. ovog Pravilnika, a prijava mora sadržavati:

- osobne podatke znanstvenika koji se prijavljuje na natječaj, vrijednost projekta, naziv projekta, sažetak opisa projekta, planiranih aktivnosti i razdoblje planirane provedbe projekta, podatke o natječaju na koji se znanstvenik prijavio, ocjene dobivene za projekt, obrazloženje zbog čega projekt nije dobiven

- cjelokupnu dokumentaciju koja se odnosi na prijavu na natječaj i recenzije projekta iz članka 9., stavka 2. Pravilnika.

10.3. Fakultetski kolegij imenuje Povjerenstvo za dodjelu nagrade za sudjelovanje u kompetitivnim projektima (dalje: Povjerenstvo), koje čine po jedan predstavnik znanstvenika sa svakog fakultetskog odsjeka i prodekan nadležan za znanost i projekte, koji ima ulogu predsjednika Povjerenstva te radnik zaposlen u Službi dekanata u ustrojstvenoj jedinici nadležnoj za međunarodnu suradnju i projekte. Članovi Povjerenstva ne mogu biti osobe koje su podnositelji prijava za dodjelu nagrade iz stavka 1. ovog članka.

10.4. Povjerenstvo provodi postupak ocjenjivanja prijava kandidata za dodjelu nagrade iz članka 11. Pravilnika i predlaže Fakultetskom kolegiju kandidate za dodjelu nagrada. Prilikom glasanja o pristiglim prijavama, u slučaju podijeljenog broja glasova, odlučujući je glas predsjednika Povjerenstva.

10.5. U slučaju da Fakultetski kolegij ne potvrdi prijedlog Povjerenstva, prodekan nadležan za znanost i projekte saziva novi sastanak Povjerenstva gdje iznosi prijedlog odluke za dodjelu nagrada Fakultetskom kolegiju. Povjerenstvo donosi svoju konačnu odluku, koju iznosi Fakultetskom kolegiju na potvrdu. U slučaju da Fakultetski kolegij ponovo ne potvrdi odluku Povjerenstva, natječaj se za tu akademsku godinu proglašava neuspjelim.

**4. PRIJELAZNE I ZAVRŠNE ODREDBE**

**Članak 11.**

Stupanjem na snagu Pravilnika o mjerilima i načinu korištenja namjenskih prihoda proračunskih korisnika iz nadležnosti Ministarstva znanosti, obrazovanja i mladih (NN 79/24) i Pravilnika o mjerilima i načinu korištenja nenamjenskih donacija i vlastitih prihoda proračunskih korisnika iz nadležnosti Ministarstva znanosti, obrazovanja i mladih (NN 79/24), a na temelju članka 48., stavka 3. Zakona o plaćama u državnoj službi i javnim službama (NN 155/23), prestao je važiti Pravilnik o stimulacijama dodacima na plaću i drugim oblicima nagrađivanja radnika, KLASA: 003-05/21-01/5, URBROJ: 251-58-10207-21-8 od 1. prosinca 2021.

**Članak 12.**

Ovaj Pravilnik stupa na snagu osmog dana od dana objavljivanja na oglasnoj ploči i na internetskoj stranici PMF-a, a primjenjuje se nakon ishođene prethodne suglasnosti Ministarstva znanosti, obrazovanja i mladih.

KLASA:

URBROJ:

Zagreb,

DEKAN

Prof. dr. sc. Mirko Planinić

Ovaj Pravilnik objavljen je na oglasnoj ploči PMF-a \_\_\_\_\_\_\_\_\_ 2024. i stupa na snagu \_\_\_\_\_\_\_\_\_\_ 2024.

 GLAVNI TAJNIK

 Ivana Šimić, mag. iur.